Komisijos sprendimas
2002 m. spalio 11 d.
dėl tam tikrų apsaugos priemonių, susijusių su paukštiena, paukštienos produktais ir paukštienos ruošiniais, skirtais žmonių maistui ir importuojamais iš Brazilijos
(pranešta dokumentu Nr. C(2002) 3692)
(tekstas svarbus EEE)
(2002/794/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų, kuriais įkuriama Europos maisto saugos institucija, bendruosius principus bei reikalavimus ir su maisto saugos klausimais susijusias procedūras [1], ypač į jo 53 straipsnio 1 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą [2], ypač į jos 22 straipsnio 1 dalį,
kadangi:
(1) Ypač dėl maisto, Reglamento (EB) Nr. 178/2002 53 straipsnio 1 dalies b punkto iii papunktis numato patvirtinti visas tinkamas laikinas priemones tais atvejais, kai akivaizdu, jog iš trečiųjų šalių importuojamas maistas gali kelti rimtą pavojų žmonių ir gyvūnų sveikatai arba aplinkai.
(2) Pagal Direktyvos 97/78/EB 22 straipsnį privalu patvirtinti būtinas priemones iš trečiųjų šalių importuojamiems tam tikriems produktams, jei šiose šalyse kyla ar plinta tikėtinas rimtas pavojus žmonių ir gyvūnų sveikatai.
(3) Paukštienoje ir jos ruošiniuose, skirtuose žmonių maistui ir importuojamuose iš Brazilijos, aptikta nitrofuranų.
(4) Brazilija Komisijai pateikė tinkamas garantijas, kurios taikomos nuo 2002 m. gegužės 10 d.
(5) Tačiau nitrofuranų aptikta iš Brazilijos įvežtose paukštienos siuntose, patvirtintose po 2002 m. gegužės 10 d.
(6) Šios maiste esančios medžiagos kelia potencialų pavojų žmonių sveikatai, imčių metodu tiriamos ir analizuojamos visos paukštienos, jos produktų ir ruošinių siuntos, importuojamos iš Brazilijos, siekiant įsitikinti jų sveikumu.
(7) Reglamentas (EB) Nr. 178/2002 nustatė skubaus įspėjimo apie pavojų sistemą, kuria tinkama naudotis įgyvendinant abipusio pasikeitimo informacija reikalavimus, nustatytus Direktyvoje 97/78/EB.
(8) Šis sprendimas bus peržiūrėtas atsižvelgiant į kompetentingų Brazilijos institucijų pasiūlytas garantijas ir į valstybių narių atlikto bandymo rezultatus.
(9) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas taikomas iš Brazilijos importuotai paukštienai, jos produktams ir ruošiniams.
2 straipsnis
1. Valstybės narės, naudodamos tinkamą atrankos schemą ir aptikimo metodus, visoms paukštienos, jos produktų ir ruošinių siuntoms, importuojamoms iš Brazilijos, taiko cheminius bandymus siekdamos įsitikinti, kad šie konkretūs produktai nekelia pavojaus žmonių sveikatai. Šie bandymai privalo būti atliekami ypač siekiant aptikti produktuose esančius nitrofuranus ir jų metabolitus.
2. Valstybės narės praneša Komisijai apie 1 dalyje minimų bandymų rezultatus, pasinaudodamos skubaus įspėjimo apie pavojų dėl maisto sistema, nustatyta Reglamentu (EB) Nr. 178/2002.
3 straipsnis
Valstybės narės nesuteikia leidimo įvežti į savo teritoriją ar išvežti į kitą valstybę narę 1 straipsnyje minimus produktus, jeigu 2 straipsnyje minimų patirktinimų rezultatai yra neigiami.
4 straipsnis
Visas su šio sprendimo taikymu susijusias išlaidas apmoka siuntėjas, gavėjas arba jų atstovas.
5 straipsnis
Valstybės narės nustato importui taikomų priemonių pakeitimus, siekdamos suderinti šias priemones su šiuo sprendimu. Apie tai jos nedelsdamos praneša Komisijai.
6 straipsnis
Šis sprendimas bus peržiūrėtas atsižvelgiant į kompetentingų Brazilijos institucijų suteiktas garantijas ir į 2 straipsnyje minimų bandymų rezultatus.
7 straipsnis
Šis sprendimas skirtas valstybėms narėms.
Priimta Briuselyje, 2002 m. spalio 11 d.